钦定古今图书集成/明伦汇编/交谊典/第015卷 > 《五月余还至渭南适克正博士为丞于兹赋诗道旧并以留别》前人
## 钦定古今图书集成/明伦汇编/交谊典/第015卷 > 《五月余还至渭南适克正博士为丞于兹赋诗道旧并以留别》前人

曩余客南京，结交尽名友。文采竞联翩，气义互缠纠。
子也时所需，翻然起江右。譬如丰城藏，紫气映牛斗。
神物一朝伸，光价孰能扣。五年教成均，后学资善诱。
纷纷贵游子，成材郁先后。交契岂不多，于余谊尤厚。
誓偕古尊罍，共弃俗盆缶。世情略外缘，古道坚素守。
艰难共嗟咨，疑惑同析剖。黉斋夜镫苦，辇路晨辔偶。
蹉跎岁年深，颜面俱老丑。我从去年秋，将指事西走。
今春子亦出，丞哉实为负。岂期清渭滨，乃此获携手。
始晤含悲辞，稍坐开笑口。既悬徐孺榻，且酌陶潜酒。
问劳益情倾，谈谐仍意掫。延留甚殷勤，未厌浃旬久。
会合乌可常，别离谅非苟。炎埃满征涂，我马不堪趣。
明当复东迈，行止庶无咎。上以奉明君，下以慰慈母。
平生功名心，萧条亦何有。惟是故意长，欲报乏琼玖。
英英华阳云，劳我重回首。